Diari Oficial de la Generalitat Valenciana


Sumari del DOGV 5976, del 17-03-2009 (2009/2767)

ORDE de 23 de febrer de 2009 de la Conselleria de Turisme, per la qual es regulen i convoquen les ajudes destinades a la creació, modernització o adaptació de productes de turisme actiu i de naturalesa lligats al turisme d'interior per a l'exercici 2009 en el marc del Pla de Competitivitat del Sector Turístic 2009-2011.
---------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   5976

Data del DOGV
:   17-03-2009

Secció del DOGV
:   III. ACTES ADMINISTRATIUS - B) SUBVENCIONS I BEQUES

Número del document
:   2009/2767


Data del document
:   23-02-2009

Organisme emissor
:   Conselleria de Turisme

Tipus de document
:   Ordre

Anàlisi jurídica

 Descriptors 

:   * ajuda pública
    * ajuda a les empreses
    * turisme rural
    * empresa
    * suport econòmic
    * regió turística
    * petita i mitjana empresa
    * infraestructura turística

ORDE de 23 de febrer de 2009 de la Conselleria de Turisme, per la qual es regulen i convoquen les ajudes destinades a la creació, modernització o adaptació de productes de turisme actiu i de naturalesa lligats al turisme d'interior per a l'exercici 2009 en el marc del Pla de Competitivitat del Sector Turístic 2009-2011.
[2009/2767]
El sector turístic empresarial de la Comunitat, constituït de forma majoritària per menudes i mitjanes empreses (PIMES), afronta en l'actualitat un intens procés d'adaptació al nou escenari turístic internacional, sorgit tant pels canvis estructurals (creixent competència internacional, tendència a la segmentació de mercats, canvis en els canals de promoció i comercialització resultants de l'aplicació de tecnologies de la informació i comunicació, necessitat aconseguir un desenvolupament sostenible i respectuós amb el medi ambient?), com per causes conjunturals derivades de la complexa situació per la qual travessa l'economia mundial en estos moments.
Amb l'objectiu de contribuir a abordar els reptes que encara actualment el sector turístic empresarial, la Conselleria de Turisme va elaborar recentment el primer "Pla de Competitivitat del Sector Turístic de la Comunitat Valenciana 2009-2011" en estreta col·laboració i consens amb el sector. En este Pla de Competitivitat s'establixen una sèrie d'eixos prioritaris i mesures d'actuació que definixen el marc d'acció de la Conselleria de Turisme i de l'Agència Valenciana del Turisme amb el sector turístic empresarial per al trienni 2009-2011, amb els objectius últims d'impulsar la competitivitat i contribuir al desenvolupament sostenible de l'oferta turística.
Dins de les noves tendències i canvis que es manifesten en el mercat turístic, hi ha un nou segment de demanda que busca en el medi rural un complement al turisme habitual de platja a través de productes molt elaborats, on la tranquil·litat i la preocupació per l'entorn medi ambiental, les activitats en la naturalesa, la cultura, la gastronomia, els costums i el folklore són les motivacions fonamentals per al desplaçament.
Per a donar satisfacció a esta demanda es requerix la prestació per part de les empreses d'una gamma molt variada de servicis i productes, i entre ells, de manera especial, aquells que oferixen activitats recreatives de turisme actiu i de naturalesa, les quals impliquen en la seua realització una interpretació i coneixement de la naturalesa i un ús específic del medi natural.
Esta gamma de servicis el subministren sovint empreses de reduïda grandària, i d'implantació local. Atesa la seua escassa capacitat financera, l'objecte de la present orde és establir un marc d'ajudes per a subvencionar aquelles despeses de capital associats a la posada en marxa de noves activitats d'oferta complementària o la millora de les existents.
La present convocatòria d'ajudes s'inscriu en el marc de les mesures del Pla de Competitivitat 2009-2011 de suport econòmic a les empreses turístiques, i en concret dins de l'eix prioritari encaminat a la modernització i adequació del teixit empresarial en destinacions d'interior.
L'objectiu final que es pretén consistix a contribuir a la diversificació de l'oferta turística valenciana per mitjà de la definició d'un producte de turisme interior basat en la creació d'oferta complementària que supose un al·licient per a incrementar el flux turístic cap a les comarques interiors de la Comunitat Valenciana. D'esta manera, el turisme suposarà un factor sostingut de creixement econòmic i d'ocupació en comarques tradicionalment deprimides de l'interior de la Comunitat.
En virtut d'això, d'acord amb les competències assignades pel Decret 123/2007, de 27 de juliol, del Consell, pel qual s'aprova el Reglament Orgànic i Funcional de la Conselleria de Turisme, i atés el Decret 9/2000, de 25 de gener, del Govern Valencià, sobre concessió d'ajudes en matèria de turisme, el Decret Legislatiu de 26 de juny de 1991, pel qual s'aprova el Text Refós de la Llei d'Hisenda Pública de la Generalitat Valenciana, l'Orde de 2 de desembre de 2008, de la Conselleria de Turisme, per la qual es fixen les bases reguladores per a la convocatòria i la concessió d'ajudes per la Conselleria de Turisme i l'Agència Valenciana del Turisme, la Llei 38/2003, de 17 de novembre, General de Subvencions i el seu Reglament aprovat per Reial Decret 887/2006 de 21 de juliol,
ORDENE
Capítol I
Règim d'ajudes
Article 1. Objecte
1. L'objecte de les ajudes regulades en la present orde consistix en la modernització de les empreses de turisme d'interior mitjançant el suport a la creació, millora o adaptació de productes de turisme actiu i de naturalesa lligats al turisme rural o d'interior, nova tendència que es manifesta en el mercat turístic, i que contribuïx a diversificar l'oferta turística valenciana i a millorar la seua competitivitat i el seu posicionament en el mercat.
S'entén per turisme actiu i de naturalesa, a l'efecte d'esta orde, aquell que té com principal motivació la realització d'activitats recreatives i d'esplai, la interpretació i coneixement de la naturalesa i la pràctica d'activitats esportives de diferent intensitat física i risc que usen expressament el medi natural de forma específica, tot garantint la seguretat del turista, sense degradar o esgotar els recursos.
2. El règim d'ajudes s'aplicarà tal com es determina en els articles següents.
Article 2. Línia pressupostària
L'import global màxim destinat a atendre les subvencions a què es referix la present orde serà de 217.000 Euros a càrrec de la línia pressupostària T6406000 del Capítol VII del Programa pressupostari 751.30, Turisme d'Interior.
Article 3. Compatibilitat de la present convocatòria d'ajudes amb la Política de la Competència de la Unió Europea
1. Les ajudes regulades i convocades per esta orde complixen amb el que disposa el Reglament (CE) núm. 1998/2006 de la Comissió, de 15 de desembre de 2006, relatiu a l'aplicació dels articles 87 i 88 del Tractat a les ajudes de minimis (DOUE L 379/5 de 28 de desembre de 2006) i, per tant, estan exemptes de l'obligació de notificació prèvia a la Comissió Europea, per no reunir tots els requisits establits en l'art. 87.1 del Tractat CE en acollir-se al Reglament citat, i són compatibles amb la normativa de la Unió Europea sobre Política de la Competència.
2. Així mateix, d'acord amb el que esatblix l'article 3.4 del Decret 147/2007, de 7 de setembre, del Consell, que regula el procediment de notificació i comunicació a la Comissió Europea dels projectes de la Generalitat dirigits a establir, concedir o modificar ajudes públiques, la present orde ha sigut objecte d'informe previ remés a la Direcció General d'Economia de la Conselleria d'Economia, Hisenda i Ocupació, on es justifica la no subjecció d'esta convocatòria d'ajudes a la Política de Competència de la Unió Europea.
Article 4. Actuacions subvencionables
Les actuacions subvencionables seran les següents:
- Inversions en actius fixos nous directament relacionats amb la realització de les activitats, com ara, materials i equipaments precisos per a l'exercici de l'activitat, elements de transport i comunicacions (exclosos telèfons mòbils), elements de seguretat i instruments tècnics específics.
- Inversions en obres, sempre que es tracte de treballs estrictament lligats a la realització d'activitats específiques, com ara, l'adequació de terrenys per a la pràctica del paint ball, circuits d'aventura, tir amb arc o altres de naturalesa semblant.
- Despeses de creació, ampliació i millora de pàgines web, on s'inclouen les despeses de desplegament d'aplicacions informàtiques, d'adquisició de dominis en Internet i qualssevol altres que tinguen caràcter d'inversió.
Per la seua banda, no podran ser objecte de subvenció les actuacions següents:
- L'adquisició de mobiliari o equips informàtics, la remodelació o adequació de locals i en general qualssevol inversions que no estiguen directament lligades a la realització de l'activitat.
- En el cas de pàgines web, no seran subvencionables les despeses de manteniment, lloguer i, en general, tots aquelles que no tinguen el caràcter d'inversió.
- Els actius que s'adquirisquen en règim d'arrendament financer (lísing).
Article 5. Beneficiaris
Podran sol·licitar estes ajudes les empreses que exercisquen activitats de turisme actiu i de naturalesa a les zones interiors de la Comunitat Valenciana i que realitzen inversions en els actius fixos nous relacionats en l'article anterior. Per a ser beneficiàries, dites empreses hauran de constar inscrites en el Registre General d'Empreses, Establiments i Professions Turístiques de la Comunitat Valenciana com a empresa turística de servicis complementaris, tret que ja figuren inscrites en eixe registre en alguna altra de les seues modalitats.
Article 6. Ajudes
1. Es considerarà cost subvencionable la inversió en actius fixos nous directament relacionats amb l'execució del projecte per al qual se sol·licita l'ajuda, ajustats a preus de mercat. Es podrà subcontractar l'activitat objecte de la subvenció fins al 100% d'esta i, en este cas, caldrà ajustar-se al que disposa l'article 29 de la Llei 38/2003, de 17 de novembre, General de Subvencions. Queden exclosos de les ajudes les despeses de manteniment, funcionament, reparació i, en general, totes aquelles no directament vinculades al projecte.
2. L'import màxim de l'ajuda concedida no podrà superar el 40 per cent del pressupost aprovat de l'actuació.
S'establix així mateix un import màxim de l'ajuda a percebre, que no podrà superar en cap cas els 30.000 euros per projecte ni per beneficiari.
3. Les ajudes regulades en la present orde no s'acumularan a cap ajuda pública corresponent a les mateixes despeses subvencionables si dita acumulació dóna lloc a una intensitat d'ajuda superior a l'establida per a les circumstàncies concretes de cada cas en un reglament d'exempció per categories o en una decisió adoptada per la Comissió.
En tot cas, l'import de les presents ajudes no podrà fer que l'import total de les ajudes de minimis que reba l'empresa durant un període de tres exercicis fiscals siga superior al límit de 200.000 euros.
4. Les ajudes tindran la consideració de subvenció a fons perdut.
5. No serà subvencionable l'IVA satisfet per l'adquisició de béns i servicis i, en general, qualsevol impost pagat pel beneficiari.
6. Les inversions realitzades en el marc de la present Orde hauran d'afectar-se, almenys durant cinc anys, al tràfic turístic, en els termes previstos en l'article 31 de la Llei 38/2003.
Capítol II
Procediment
Article 7. Presentació de sol·licituds i documentació
1. Les sol·licituds es presentaran amb anterioritat a l'inici de la realització del projecte. Una vegada sol·licitada l'ajuda, es podrà executar l'actuació sense esperar que es produïsca la concessió, i sense que això prejutge la decisió que finalment s'adopte.
2. Els sol·licitants hauran de presentar la documentació següent:
a) Instància de sol·licitud en imprés normalitzat, junt amb el qüestionari adjunt, segons model que figura en l'annex I de la present orde i disponible en www.comunitat-valenciana.com/institucional, la qual inclou la declaració de no estar sotmés en cap prohibició per a obtindre la condició de beneficiari, de les assenyalades en l'article 13 de la Llei 38/2003, de 17 de novembre, General de Subvencions amb expressa menció de no ser deutor de la Generalitat per reintegrament de subvencions.
En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, també haurà d'acompanyar-se la instància de sol·licitud d'una declaració semblant de cada un dels seus membres.
b) Documentació acreditativa de la identificació i constitució de l'empresa, per mitjà d'escriptura de constitució i estatuts socials vigents, degudament inscrits en el corresponent registre.
c) CIF/NIF
d) DNI o document equivalent dels representants legals de l'empresa, així com acreditació de la seua representació per mitjà d'escriptura de nomenament o apoderament degudament inscrita en el corresponent registre.
e) En el cas d'empresaris individuals, declaració d'alta en el cens d'obligats tributaris (imprés model 036 de l'AET).
En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, s'aportarà a més:
- Identificació de tots els seus membres.
- Declaració responsable del representant de l'agrupació (amb poders suficients per a complir les obligacions que, com a beneficiari, corresponen a l'agrupació) que acredite els compromisos d'execució assumits per cada membre, així com el percentatge de distribució de la subvenció a aplicar a cada un d'ells, que tindran igualment la consideració de beneficiaris.
f) Acreditació que el sol·licitant de la subvenció es troba al corrent en el compliment de les obligacions tributàries i davant la Seguretat Social.
La presentació de la sol·licitud de subvenció comportarà l'autorització a la Conselleria de Turisme perquè esta obtinga de forma directa a través de certificats telemàtics, l'acreditació del compliment d'obligacions tributàries i davant la Seguretat Social, en els termes previstos en l'Orde de 30 de maig de 1996 de la Conselleria d'Economia i Hisenda i en els articles 18 i 19 del Reial Decret 887/2006 de 21 de juliol, pel qual s'aprova el Reglament de la Llei 38/2003, de 17 de novembre General de Subvencions.
No obstant, el sol·licitant podrà denegar expressament el consentiment i, llavors, haurà d'aportar els certificats que a continuació es relacionen i que tindran un període de validesa de sis mesos des de la seua expedició:
Certificat positiu de l'Agència Estatal d'Administració Tributària que acredite que el sol·licitant es troba al corrent de les seues obligacions.
Certificat dels Servicis Territorials de la Conselleria d'Economia, Hisenda i Ocupació acreditatiu que el sol·licitant no té deutes de naturalesa tributària amb la Generalitat.
Certificat de la Tresoreria General de la Seguretat Social acreditatiu que el sol·licitant està al corrent en el compliment de les seues obligacions.
En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar els certificats anteriors tots els seus membres.
g) Declaració responsable de les ajudes "de minimis" concedides per qualsevol actuació a l'empresa durant els dos exercicis fiscals anteriors i durant l'exercici fiscal en curs amb indicació de l'import, l'organisme, la data de concessió i el règim d'ajudes en què s'empara o, si fa el cas, declaració de no haver-ne rebut cap, a fi de comprovar que les ajudes rebudes per este concepte no superen dels 200.000 euros en dit període, tal com establix l'article 3, apartat 2, lletra c) del Reglament (CE) NÚM. 1998/2006 de la Comissió, que regula les ajudes "de minimis", segons model que figura en l'annex II de la present orde i disponible en www.comunitat-valenciana.com/institucional.
h) Declaració responsable d'altres ajudes rebudes respecte als mateixos costos subvencionables per a les mateixes actuacions per a les que sol·licita la subvenció, a fi de comprovar que no se superen els límits de l'article 2.5 del Reglament de minimis abans citat, segons model que figura en l'annex III de la present orde i disponible en www.comunitat-valenciana.com/institucional.
i) Declaració responsable del sol·licitant sobre la no destrucció d'ocupació, segons model que figura en l'annex IV de la present orde i disponible en www.comunitat-valenciana.com/institucional.
j) Fitxa de manteniment de tercers (dades bancàries) segons model obtingut en el servidor www.comunitat-valenciana.com/institucional.
k) Certificat de l'entitat bancària acreditatiu del compte designat.
l) Memòria del projecte, que inclourà:
- Descripció de l'empresa, amb especificació de les activitats de turisme actiu que oferix, l'àmbit geogràfic en què realitza les seues activitats, i la prestació, si fa el cas, d'altres servicis turístics.
- Memòria descriptiva de l'actuació a realitzarr, la qual ha d'incloure un pressupost detallat per partides.
- Projecte tècnic, que haurà d'aportar-se en el cas que així ho requerisca la naturalesa de l'actuació, i/o quan es tracte d'inversions en obra civil i el seu import siga igual o superior a 50.000 euros, més IVA, el qual haurà de sotmetre's a informe de l'oficina de supervisió de projectes o de tècnics designats per la Conselleria.
- Programa d'actuació que garantisca l'execució de les inversions amb una data límit que no serà superior al 30 d'octubre de 2009, amb expressió de la duració prevista en l'execució de les diverses fases o partides del projecte.
m) Còpia de la sol·licitud d'inscripció presentada per a la seua inclusió en el Registre General d'Empreses, Establiments i Professions Turístiques de la Comunitat Valenciana, en cas de no figurar ja inscrita en este.
n) Llicència municipal d'obres i/o d'obertura/activitat o justificant d'haver-se sol·licitat en el cas de requerir-ho l'actuació plantejada.
3. A més de la informació i documentació assenyalada en l'apartat 2, es podrà sol·licitar qualsevol altra que es considere necessària per al millor coneixement i resolució de l'expedient.
4. Les sol·licituds es presentaran en els registres de la conselleria de Turisme, preferentment a la seu central sítia en l'Avinguda d'Aragó núm. 30 46850 València, així com en qualssevol de les formes previstes en l'art. 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. El termini de presentació de sol·licituds serà de 20 dies naturals comptats a partir del següent a la publicació de la present orde en el DOCV.
6. Quan la sol·licitud no reunisca els requisits establits en l'art. 70 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, o no s'acompanye la documentació que d'acord amb esta orde resulte exigible, es requerirà a l'interessat perquè en el termini de 10 dies esmene la falta o acompanye els documents preceptius, amb indicació que, en cas de no fer-ho, se'l tindrà per desistit en la petició, prèvia resolució que haurà de ser dictada en els termes previstos en l'article 42 de la dita Llei.
Article 8. Criteris d'avaluació i ponderació de sol·licituds
1. Per a la valoració dels projectes i la concessió o denegació d'ajudes s'assignarà una puntuació a cada sol·licitud tenint en compte els criteris següents:
a) Grau d'interés turístic del projecte. En este apartat es valorarà la diversificació dels productes oferits per l'empresa. També s'inclourà una valoració específica per a aquells projectes que tinguen lloc en els parcs naturals de la Comunitat Valenciana, sempre que les activitats s'exercisquen d'acord amb les normes reguladores de l'ús públic d'estos.
b) Complementarietat amb altres activitats turístiques que realitze el sol·licitant. Específicament es valorarà la prestació de servicis d'allotjament, transport o restauració lligats al projecte.
c) Grau de comercialització i difusió de l'empresa. Es valoraran les accions de l'empresa tendents a la comunicació dels seus productes.
La puntuació màxima que es podrà obtindre serà de tretze punts, d'acord amb el que establix els següents apartats.
2. Ponderació dels criteris de valoració:
a) Grau d'interés turístic del projecte. La puntuació màxima que es pot obtindre és de 6 punts, repartits de la manera següent:
a.1) Si l'empresa comercialitza productes destinats a col·lectius específics, com ara turisme familiar, d'empresa, per a la tercera edat, o de realització d'activitats formatives, se li assignarà la màxima puntuació que corresponga de les següents:
Si comercialitza 3 o 4 productes: 4 punts
Si comercialitza 1 o 2 productes: 2 punts.
a.2) Si les activitats del projecte es realitxen preferentment en els Parcs Naturals de la Comunitat Valenciana: 2 punts.
b) Complementarietat amb altres activitats turístiques del sol·licitant. S'assignarà la màxima puntuació que corresponga entre les següents:
Si l'empresa facilita paquets turístics complets, incloent allotjament i restauració, 4 punts.
Si l'empresa oferix algun servici addicional a més de l'activitat, tal com allotjament, restauració o transport, 2 punts.
c) Grau de comercialització i difusió. S'assignarà la puntuació que resulte de la suma de les següents:
Si l'empresa disposa de pàgina web, 2 punts.
Si l'empresa edita material divulgatiu o de difusió, 1 punt.
Article 9. Tramitació de les sol·licituds i resolució del procediment
1. L'òrgan competent per a la instrucció del procediment d'ajudes establit per la present Orde és la Direcció General de Turisme d'Interior de la Conselleria de Turisme. Este durà a terme d'ofici totes les actuacions que estime oportunes que per a la determinació, coneixement i comprovació de les dades necessàries per a procedir a l'avaluació i ponderació de les sol·licituds d'acord amb els criteris establits en la convocatòria.
2. a) Vistos els expedients per l'òrgan instructor, este els traslladarà a la Comissió d'Avaluació d'Ajudes. Dita Comissió, que s'establix en el número 8 del present article, després de l'anàlisi i validació del procediment seguit, valorarà les sol·licituds d'acord amb els criteris establits en l'article anterior i establirà un orde de prelació de major a menor puntuació obtinguda. En el cas que dos o més sol·licitants obtingueren la mateixa puntuació, seran ordenats segons la data de presentació de la documentació completa, col·locant primer el sol·licitant que haja presentat abans la documentació.
b) Establit tal orde de prelació, la Comissió aplicarà el percentatge màxim d'ajuda del 40% sobre el cost elegible de cada una de les sol·licituds per a calcular l'import de la subvenció corresponent, seguint l'esmentat orde de prelació fins a esgotar la consignació pressupostària establida en l'article 2 anterior.
c) En el cas que efectuades les operacions descrites en l'apartat b anterior, per esgotament del crèdit pressupostari disponible, es produïra la circumstància que l'últim beneficiari a què abaste la subvenció haja obtingut el mateix nombre de punts que l'immediatament següent o següents que li seguixen en l'orde de prelació, el percentatge a aplicar a tots els beneficiaris s'ajustarà, disminuint-lo en el mínim imprescindible per a concedir també ajuda a tots aquells que hagen obtingut la mateixa puntuació.
3. Una vegada valorades les sol·licituds amb la quantificació dels corresponents imports d'ajuda, i previs els oportuns tràmits, la Comissió d'Avaluació traslladarà els seus acords a l'òrgan instructor, el qual elevarà la proposta de concessió o denegació d'ajudes a la consellera de Turisme, qui resoldrà sobre l'ajuda i determinarà la quantia d'esta.
4. La resolució es notificarà als interessats en els termes previstos en els articles 58 i 59 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
5. El termini màxim per a resoldre i notificar les sol·licituds que es formulen serà de sis mesos comptats des de la data de finalització del termini de presentació de sol·licituds. Transcorregut el termini sense que haja recaigut una resolució, s'entendrà desestimada la sol·licitud de concessió d'ajuda, en els termes previstos en l'article 44 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.
6. Les resolucions a què es referix el paràgraf anterior esgoten la via administrativa i contra elles podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, en el termini de 2 mesos a comptar de l'endemà al de la notificació de la resolució. Així mateix, d'acord amb el que preveu els articles 116 i 117 de la Llei 30/92, podrà interposar-se recurs de reposició davant de la consellera de Turisme, en el termini d'un mes a comptar de l'endemà de la notificació de la resolució.
7. Les subvencions concedides seran publicades en el Diari Oficial de la Comunitat Valenciana amb expressió de la convocatòria, el programa i crèdit pressupostari a què s'imputen, beneficiari, quantitat concedida i finalitat o finalitats de la subvenció.
8. La Comissió d'Avaluació estarà presidida pel director general de Turisme d'Interior de la Conselleria de Turisme i integrada per altres tres membres designats per ell.
Article 10. Incidències posteriors a la concessió
Es delega en el director general de Turisme d'Interior la resolució de les incidències que es produïsquen amb posterioritat a la resolució de concessió, i en especial els supòsits de:
- Canvis realitzats en les partides que conformen el cost subvencionable. Tals canvis hauran de ser justificats pel beneficiari, i no podran alterar de manera essencial la naturalesa, objecte i finalitat per a la que ha sigut concedida la subvenció.
- Minoració en l'import de les subvencions concedides a què fa referència l'article 14 apartat 1 de la present orde.
- Revocació de les subvencions concedides a causa de la renúncia o desistiment del beneficiari.
Article 11. Obligacions del beneficiari
Són obligacions del beneficiari:
a) Acreditar el compliment de requisits i condicions que determinen la concessió o gaudi de l'ajuda.
b) El sotmetiment a les actuacions de control financer que corresponguen.
c) Comunicar a la Conselleria de Turisme, l'obtenció o sol·licitud d'altres ajudes per a la mateixa finalitat procedents d'altres administracions o ens públics o privats.
d) La realització de l'activitat per a la que va ser concedida la subvenció, que serà d'exclusiva responsabilitat de l'entitat. Així mateix seran a càrrec seu els mitjans humans i materials que precisen per al seu compliment.
e) L'obtenció de les autoritzacions, permisos i llicències de qualsevol tipus necessàries per a la realització de les activitats objecte de la subvenció.
f) Qualssevol altres previstes en l'article 14 de la Llei 38/2003, de 17 de novembre, General de Subvencions.
Article 12. Liquidació d'ajudes
1. L'actuació objecte de subvenció haurà d'estar finalitzada en la seua totalitat com a màxim el dia 30 d'octubre de 2009.
2. El lliurament de les subvencions es produirà d'una sola vegada, prèvia presentació de les factures corresponents a les inversions realitzades, d'acord amb les condicions establides en la resolució de concessió d'ajudes. En el cas que l'actuació requerira projecte tècnic, hauran de presentar-se, a més, els certificats d'obra corresponents.
3. A la documentació justificativa del punt anterior s'acompanyarà
3.1 Relació detallada de les actuacions realitzades recolzades per la subvenció, amb indicació de cadascuna de les despeses incorregudes (amb identificació del proveïdor i del número del document, el seu import i data d'emissió), segons model arreplegat en l'annex V i disponible en www.comunitat-valenciana.com/institucional.
3.2 Declaració responsable de l'import, procedència i aplicació dels fons propis i, si fa el cas, d'altres subvencions o recursos amb què, a més de la subvenció, hagen sigut finançades les actuacions, segons model arreplegat en l'annex VI i disponible en www.comunitat-valenciana.com/institucional.
3.3 Declaració responsable que acredite que el beneficiari no és deutor de la Generalitat per reintegrament de subvencions, segons model arreplegat en l'annex VII i disponible en www.comunitat-valenciana.com/institucional. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar la dita declaració tots els seus membres.
3.4 En el cas que el beneficiari haja denegat expressament el seu consentiment perquè la conselleria obtinga directament els corresponents certificats telemàtics, acreditació que el beneficiari es troba al corrent en el compliment de les seues obligacions tributàries i amb la Seguretat Social. En el cas de les agrupacions de persones físiques o jurídiques, públiques o privades, les comunitats de béns o qualsevol altre tipus d'unitat econòmica o patrimoni separat, sense personalitat jurídica, també hauran de presentar l'esmentada acreditació tots els seus membres.
L'article 23.3 del Reial Decret 887/2006 de 21 de juliol, pel qual s'aprova el Reglament de la Llei 38/2003, establix que el termini màxim de validesa dels certificats acreditatius del compliment d'obligacions tributàries i amb la Seguretat Social és de sis mesos, comptats des de la data de la seua expedició.
3.5 Llicència d'obres i d'obertura, si l'actuació ho requerix i no s'haguera presentat amb anterioritat, i s'haguera obtingut des que es va presentar la sol·licitud de subvenció.
3.6 Declaració responsable del representant de l'empresa manifestant expressament que els béns es destinaran al fi concret per al que es va concedir la subvenció durant un període mínim de cinc anys.
4. A efectes de justificació es considerarà que la despesa subvencionada s'ha realitzat encara que les factures no hagen sigut efectivament pagades amb anterioritat a la finalització del període de justificació.
5. El termini límit per a la presentació dels justificants a què es fa referència en els apartats anteriors finalitzarà el dia 30 d'octubre de 2009 inclós.
6. Quan l'import de la despesa subvencionable supere la quantia de 30.000 euros en el supòsit de cost per execució d'obra, o de 12.000 euros en el supòsit de subministrament de béns d'equip o prestació de servicis per empreses de consultoria o assistència tècnica, el beneficiari haurà d'aportar també justificació d'haver sol·licitat com a mínim tres ofertes de diferents proveïdors, llevat que per les especials característiques de les despeses subvencionables no hi haja en el mercat suficient nombre d'entitats que els subministren, i justificació de la triada quan no recaiga en la proposta econòmica més avantatjosa.
Article 13. Control i inspecció
La Conselleria de Turisme vigilarà l'adequada aplicació de les ajudes, i per a això podrà realitzar les inspeccions, comprovacions i demanar tota aquella informació que considere oportuna, sense perjuí d'altres actuacions inspectores o de comprovació que pogueren fer-se a instàncies de la Intervenció General de la Generalitat.
Article 14. Minoració i revocació de les subvencions
1. L'alteració d'algunes de les característiques no substancials de l'actuació la subvenció del qual haja sigut aprovada, l'incompliment d'alguna de les condicions i terminis establits en la resolució, la falta d'execució o execució inadequada de part del pressupost aprovat, la insuficient justificació d'alguna de les despeses efectivament realitzades i la concessió amb posterioritat a la presentació de la sol·licitud d'altres ajudes públiques o privades, que en el seu conjunt excedisquen dels límits establits, podrà donar lloc a la minoració de la subvenció concedida.
2. L'incompliment pel beneficiari de qualsevol dels requisits, condicions i la resta de circumstàncies que van donar lloc a l'atorgament de la subvenció, així com l'incompliment de les obligacions imposades al beneficiari, la variació de la finalitat de l'actuació, la falta de justificació de la realització de l'actuació o qualsevol altra causa de les previstes en l'article 37 de la Llei 38/2003, de 17 de novembre, General de Subvencions donarà lloc a la incoació per l'òrgan competent per a la concessió de les ajudes del corresponent expedient que podrà finalitzar, si fa el cas, amb la resolució de la subvenció concedida i l'obligació de reintegrar les ajudes percebudes i els interessos de demora des del moment de pagament d'esta. En la tramitació del procediment es garantirà, en tot cas, el dret de l'interessat a l'audiència.
Disposicions finals
Primera
El director general de Turisme d'Interior de la Conselleria de Turisme queda facultat per a dictar les disposicions i adoptar les mesures que considere oportunes per al desplegament i aplicació del que disposa la present orde.
Segona
La present Orde entrarà en vigor l'endemà de la publicació en el Diari Oficial de la Comunitat Valenciana.
Contra la present Orde, que posa fi a la via administrativa, podrà interposar-se recurs contenciós administratiu davant de la Sala Contenciosa Administrativa del Tribunal Superior de Justícia de la Comunitat Valenciana, dins del termini de dos mesos comptats des de l'endemà de la seua publicació i, potestativament, podrà interposar-se recurs de reposició, en el termini d'un mes, a comptar de l'endemà de la seua publicació, tot això de conformitat amb el que establixen els articles 107, 109, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú i en els articles 10, 14 i 46 de la Llei 29/1998, 13 de juliol, Reguladora de la Jurisdicció Contenciosa Administrativa.
València, 23 de febrer de 2009
La consellera de Turisme
ANGÉLICA SUCH RONDA